સૂત્રો તો ત્યાં સુધી કહે છે કે આ કંપની જમીન પર કંઈ કરવાની નથી પણ સર એક્ટ ૨૦૦૯ની જોગવાઈ પ્રમાણે સર હેઠળ લેવાયેલી જમીન ખાનગી કંપનીને વિકાસ કરવા માટે આપી શકાશે, ખાનગી કંપની તેનો સ્વખર્ચે વિકાસ કરશે, પોતે વેચી શકશે અને જે નફો થશે તે ડેવલપર રાખી શકશે. ૪૧ કૉલમના સર એક્ટમાં મૂળથી જ આ જોગવાઈ હોવાથી દિલ્હી – મુંબઈ ઈન્ડસ્ટ્રીયલ કૉરિડોર, ધોલેરા સર ઓથોરિટી કે ધોલેરા ઈન્ડસ્ટ્રીયલ ડેવલપમેન્ટ કોર્પોરેશન લિમિટેડમાંથી એક પણ કંપની આમાં કાણી પાઈ પણ વાપરવાની નથી. સરકારના જીઆર પ્રમાણે ધોલેરા સરનું ઈન્ફ્રાસ્ટ્રક્ચર ડેવલપમેન્ટ (રસ્તા, વીજળી, પાણી, ગટર વગેરે) તમામનો ખર્ચ ધોલેરા સરની ૯૨૦ ચોરસ કિલોમીટર જમીન પર આવતી કંપનીઓ વચ્ચે વહેંચી દેવાનો છે. એના માટે પ્રતિ ચોરસ મીટરે રૂ.૪૦ ડેવલપમેન્ટ ચાર્જ લેવાનો નક્કી કરાયો છે. હાલ ધોલેરા ગામમાં સરકારી સરવૅ નંબર પર રૂ.૧૨૧ કરોડના ખર્ચે એબીસી(એડમિનિસ્ટ્રેશન એન્ડ બિઝનેસ સેન્ટર) બિલ્ડિંગ એલ એન્ડ ટી કંપની દ્વારા તૈયાર થઈ રહ્યું છે પણ તેનાથી અહીં રોકાણમાં કોઈ ફરક પડે તેમ લાગતું નથી.